**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TURTO INVESTAVIMO, DIDINANT VIEŠOSIOS ĮSTAIGOS KLAIPĖDOS UNIVERSITETINĖS LIGONINĖS DALININKO KAPITALĄ“ PROJEKTO**

**1. Sprendimo projekto esmė, tikslai ir uždaviniai.**

Perduoti Klaipėdos miesto savivaldybei (toliau – Savivaldybė) nuosavybės teise priklausantį finansinį turtą – 200 000,00 Eur, savivaldybės, kaip steigėjos ir dalininkės, įnašą viešajai įstaigai Klaipėdos universitetinei ligoninei (toliau – Įstaiga), didinant šios viešosios įstaigos dalininko kapitalą.

**2. Projekto rengimo priežastys ir kuo remiantis parengtas sprendimo projektas.**

Lietuvos Respublikos vietos savivaldos įstatymo 16 straipsnio 2 dalies 26 punktas nustato išimtinę savivaldybės tarybos kompetenciją – sprendimų dėl disponavimo savivaldybei nuosavybės teise priklausančiu turtu priėmimą, šio turto valdymo, naudojimo ir disponavimo juo tvarkos taisyklių nustatymą, išskyrus atvejus, kai tvarka yra nustatyta įstatymuose ar jų pagrindu priimtuose kituose teisės aktuose.

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 22 straipsnio 1 dalies 2 punktas numato, kad savivaldybės turto investavimas – tai savivaldybei nuosavybės teise priklausančio turto, kaip įnašo perdavimas didinant viešosios įstaigos dalininkų kapitalą, jei savivaldybė yra jos dalyvė. Savivaldybė yra Įstaigos steigėja ir vienintelė dalininkė, todėl Savivaldybė gali investuoti turtą, didindama šios viešosios įstaigos dalininko kapitalą. Šiuo metu Įstaigos dalininko kapitalas sudaro 743 259,84 Eur.

Lietuvos Respublikos viešųjų įstaigų įstatymo 13 straipsnio 6 dalis nustato, kad dalininkų kapitalas gali būti didinamas tik dalininkų įnašais, 3 dalis reglamentuoja, kad dalininkų įnašai gali būti pinigai.

Vadovaujantis Sprendimo investuoti valstybės ir savivaldybių turtą priėmimo tvarkos aprašo, patvirtinto Lietuvos Respublikos 2007 m. liepos 4 d. nutarimo Nr. 758 „Dėl sprendimo investuoti valstybės ir savivaldybių turtą priėmimo tvarkos aprašo patvirtinimo“ 7 punktu nustatančiu, kad pasiūlymus savivaldybės tarybai dėl sprendimo investuoti savivaldybės turtą priėmimo teikia savivaldybės vykdomoji institucija, siūloma Savivaldybės tarybai priimti sprendimą investuoti savivaldybei nuosavybės teise priklausantį finansinį turtą – 200 000,00 Eur, didinant Įstaigos dalininko kapitalą.

Sprendimas investuoti finansinį turtą tenkina šiuos Lietuvos Respublikos valstybės ir savivaldybių turto valdymo, naudojimo ir disponavimu juo įstatymo 22 straipsnio 2 dalyje 5, 7 ir 9 punktuose nurodytus investavimo kriterijus:

1.investavus bus kuriama ar plėtojama infrastruktūra, naudinga visuomenei (skatinama veiksminga konkurencija šalies rinkoje, gerinama viešųjų paslaugų kokybė, pasirinkimo galimybės ir prieinamumas);

2.iš investavimo objekto bus gauta ne tik pelno (pajamų), bet ir gautas socialinis rezultatas (švietimo, kultūros, mokslo, aplinkos, sveikatos ir socialinės apsaugos, kitų panašių sričių) arba užtikrintas veiksmingesnis Lietuvos Respublikos įstatymuose ir Vyriausybės nutarimuose nustatytų valstybės ir savivaldybės funkcijų atlikimas;

3. investavimo tikslas ir siekiamas rezultatas nustatyti teisės aktuose, įgyvendinančiuose strateginio planavimo dokumentus.

Lietuvos Respublikos vietos savivaldos įstatymo 6 straipsnio 17 punktas nustato, kad pirminė asmens ir visuomenės sveikatos priežiūra, sveikatos priežiūros įstaigų išlaikymas yra savivaldybės savarankiškoji funkcija. To paties įstatymo 7 straipsnio 34 punktas  įtvirtina valstybės perduota savivaldybėms funkcija – organizuoti antrinę sveikatos priežiūrą įstatymų nustatytais atvejais ir tvarka. Įstaiga šio įstatymo aukščiau nurodytas funkcijas vykdo ir siekiant užtikrinti tinkamą šių funkcijų įgyvendinimą, tikslingas Savivaldybės, kaip steigėjos ir dalininkės, turtinis įnašas Įstaigai, kuris bus skiriamas funkcinėms lovoms ir reanimacijos funkcinių lovų įsigijimui.

Įstaiga nurodė, Klaipėdos universitetinėje ligoninėje šiuo metu yra 968 lovos, iš jų apie 400 lovų yra senos, ne pilnai funkcionuojančios ir susidėvėjusios, nebetinkamos naudoti pagal tiesioginę paskirtį. Daugiaprofilinėje specializuotoje ligoninėje funkcinė lova yra labai svarbi paciento sveikatos priežiūrai. Dauguma pacientų yra nevaikštantys, jie su lova vežami diagnostiniams tyrimams, konsultacijoms, operacijoms, pervežimui iš priėmimo skyriaus. Funkcinė lova taip pat suteikia galimybę nustatyti reikiamą paciento padėtį lovoje.

Savivaldybės tarybos 2017 m. kovo 30 d. sprendimu Nr. T2-60 Nr. „Dėl Klaipėdos miesto savivaldybės turto investavimo ir VšĮ Klaipėdos universitetinės ligoninės dalininko kapitalo didinimo“ Įstaigai perduotas 550 000 Eur dalininko įnašas buvo panaudotas 249 vnt. funkcinių lovų įsigijimui. Siekiant pakeisti visas senas lovas, reikalinga įsigyti papildomas 400 funkcines lovas ir   
5 reanimacijai skirtas funkcines lovas. Vienos funkcinės lovos kaina sudaro ~1935 Eur, reanimacijos funkcinės lovos kaina ~4100 Eur. Įstaiga prašo Savivaldybės pagal galimybes skirti papildomas lėšas reikalingų lovų įsigijimui.

Savivaldybei pačiai vykdyti nurodytų lovų pirkimo procedūras ir jas įsigijus perduoti pagal panaudos sutartį Įstaigai nėra tikslinga. Taip būtų apsunkinama Savivaldybės turto apskaita, sukuriamos papildomos procedūros vykdant turto perdavimą, jo inventorizavimą ir pan.

Savivaldybės turto investicija leis užtikrinti tinkamą Įstaigos veiklą, gerinti teikiamų paslaugų kokybę, užtikrinamas teigiamas socialinis rezultatas bei veiksmingesnis savivaldybės funkcijos atlikimas.

**3. Kokių rezultatų laukiama.**

Bus investuotas Savivaldybės finansinis turtas ir padidintas viešosios įstaigos Klaipėdos universitetinės ligoninės dalininko kapitalas.

**4. Sprendimo projekto rengimo metu gauti specialistų vertinimai.**

Negauta.

**5. Lėšų poreikis sprendimo įgyvendinimui.**

200 000 Eur.Lėšos skiriamos iš Savivaldybės biudžeto. Lėšos numatytos Savivaldybės 2019-2021 metų strateginio veiklos plano 13 (13.01.03.14.01.) programoje.

**6. Galimos teigiamos ar neigiamos sprendimo priėmimo pasekmės.**

Investavus finansinį turtą bus užtikrinama tinkama viešosios įtaigos Klaipėdos universitetinės ligoninės veikla, pagerinta Įstaigos teikiamų paslaugų kokybė, užtikrinama tinkama asmens sveikatos priežiūra (antrinė asmens sveikatos priežiūra), teigiamas socialinis rezultatas bei veiksmingesnis savivaldybės funkcijos atlikimas.

Neigiamų pasekmių nenumatoma.

Teikiame svarstyti šį sprendimo projektą.

PRIDEDAMA:

1. Viešosios įstaigos Klaipėdos universitetinės ligoninės 2018 m. veiklos ataskaita.

Turto skyriaus vedėjas Edvardas Simokaitis